Men de vilde spekulationer og forventninger stopper ikke her. Wu Jihan, der har grundlagt virksomheden Bitmain, mener at kursen kommer helt op på 100.000 dollars inden fem år, siger han til Bloomberg.

Det har Wu Jihan dog en klar interessere i, for han står bag en af de helt store virksomheder, som har investeret millioner i de kraftige computere, der udvinder bitcoins - såkaldte minere. Det kan du lære mere om her.

For tidligt at tale om boble

For Niels Christensen, der er chefanalytiker hos Nordea, er der ingen tvivl om, at de vilde forudsigelser og konstante kursfald og -stigninger på bitcoin er klare tegn på en boble.

- Det er en udvikling, der skriger til himlen, og den senere tids stigning er ifølge min vurdering drevet af ren spekulation. Der er ikke noget underliggende aktiv bag stigningen, og efterspørgslen er kun drevet af en tro på, at andre vil købe bitcoins til en højere pris, siger Niels Christensen.

Når kursen stiger så hurtigt, så er der risiko for en boble. Men på langt, så tror jeg, at kursen lige nu er meget lav. Lasse birk olesen

De seneste måneder har bitcoin tredoblet sin værdi, og det har været med vilde udsving i kursen.

Men det er for tidligt at sige, om det er en boble eller ej, mener Lasse Birk Olesen, der er medstifter af Coinify, som er en af de største europæiske bitcoinbørser.

- Når kursen stiger så hurtigt, så er der risiko for en boble. Men på langt, så tror jeg, at kursen lige nu er meget lav, hvis man kigger to eller fem år frem i tiden, siger Lasse Birk Olesen.

Han sammenligner bitcoin med valutaer som euro og dollars, og her er bitcoin en lille spiller, selvom den i dag har en samlet markedsværdi på 60 milliarder dollars. Der er plads til at vokse, mener Lasse Birk Olesen.

Russisk luksusvilla til salg for bitcoins

Men bitcoins er ikke en valuta, som man kan bruge til at handle med, siger Niels Christensen fra Nordea.

- Hvem tør at indgå en aftale om for eksempel at købe en bil om tre måneder til 1.000 bitcoin? Det vil jeg ikke turde. Om en måned kan de være det dobbelt værd eller for den sags skyld det halve, siger Niels Christensen.

Det problem er måske ved at gå op for en russisk hussælger. Vest for Moskva ligger et palæ på 930 kvadratmeter, og huset er som det første i Rusland sat til salg i bitcoins, skriver bitcoin.com.

Prisen for luksusvillaen er 3.000 bitcoins. Det var cirka 50 millioner kroner, da vurderingen blev foretaget. Men i dag er kursen steget så meget, at de 3.000 bitcoins svarer til 75 millioner kroner. Prisskiltet på villaen er dog ikke blevet justeret.

Bitcoin kan også fungere som en slags frimærke

Bitcoin har dog en kæmpe fordel, som andre valutaer ikke har, mener tilhængerne. Den bygger på blockchain-teknologien, som Satoshi Nakamoto også opfandt i 2009 til at holde styr på transaktionerne af bitcoins.

En blockchain er som en stor regnskabsbog, der kan bruges til at holde styr på alt som for eksempel skibsregistre, ejendomshandler eller dine personlige sundhedsdata. Alt registreres hurtigt og direkte mellem parterne uden mellemmænd – ingen dyre eller forsinkende banker, børshandlere eller advokater. Og det foregår i et system og med en teknologi, der anses for at være umuligt at hacke. Det har fået mange analytikere til at tale om en blockchainrevolution, som vil kunne mærkes i de næste årtier.

Læs også : 10 teknologier, der ændrer vores verden de næste 10 år

- En del af bitcoins værdi er, at det kan bruges som et slags frimærke, når man laver betaling i en blockchain. Jeg overfører et skøde til dig, og det betaler jeg noget, som svarer til for eksempel 20 øre i gebyr for. Altså på samme måde som man bruger et frimærke til at sende breve. Og frimærker har jo i sig selv heller ingen værdi, siger Lasse Birk Olesen.

Stenrig teenager

Mange er blevet rige på at købe bitcoins. Helt tilbage i 2009 kostede en enkelt bitcoin kun få øre. I 2011 lå kursen på omkring 50 kroner, og det år brugte den 14-årige amerikaner Erik Finman cirka 5.000 kroner af sin opsparing på at købe en bunke af dem.

I dag har den 18-årige Finman fem millioner kroner stående på bankbogen, og han er blevet en mindre berømthed, der optræder i amerikanske medier som Techcrunch og CNBC.

Det helt store spørgsmål er selvfølgelig, om den virtuelle valutafest kan fortsætte.